Truslen mod skolelukningerne fortsætter i Thisted Kommune, men nu har de frivillige sat sig sammen og lagt en plan. Det starter med en blomsterudstilling i Tinghuset.

En blomsterudstilling i Tinghuset skal være med til at finansiere en redningsplan for skolelukningerne i Thisted Kommune. Det blev besluttet tirsdag aften at forslaget, der inkluder lukning af 5 skoler i kommunen, heriblandt skolen i Vestervig, skulle sendes til høring. Men borgerne i Vestervig giver ikke op så let. De frivillige har nu sat sig sammen og stablet en nødplan på benene. Aase Kjærgaard er en af de frivillige, der lige nu arbejder på højtryk i det gamle tinghus. Hun har boet i byen i 45 år, så hun ved, hvad skolen betyder for byen. - Vi er et lille bitte samfund, så vi er afhængige af, at vi har en skole, for ellers kommer der jo ikke nye forældre med børn hertil, siger hun. Vestervig-borgerene har 8 uger til at samle alle de gode argumenter i et høringssvar, der skal overbevise politikerne om, at skolen skal blive. Kæmper til sidste bloddråbe Det er blomsterkunstneren Johnny Haugaard, der har fået lov til at indtage tinghuset med en udstillingen til påske. Byen har dog sikret sig en del af entre-indtægten med 20 kroner pr billet. Det forventes, at omkring 3000 gæster kommer for at se udstilling, og det kan så give borgerforeningen 60.000 kroner. De penge skal gå til konsulenter, der kan lave et professionelt høringssvar, de kan sende videre til kommunalpolitikerne. Og det glæder formanden for Skolebestyrelse på Vestervig Skole, hvis de kan skaffe de penge. - Det er fantastisk. Det betyder, vi kan kvalificere det arbejde, vi skal lave omkring de høringssvar meget bedre, siger Henriette Steffensen. Borgerforeningen i Vestervig samler også ind ved lokale virksomheder og foreninger i håbet om at kunne bevare skolen. - Det er en kamp for byens overlevelse, og vi kæmper til sidste bloddråbe, siger Alex Krabbe Brønager, der er formand for Vestervig Håndværker- og Borgerforening.